OZNÁMENIE KOMISIE RADE, EURÓPSKEMU PARLAMENTU A EURÓPSKEMU HOSPODÁRSKEMU A SOCIÁLNEMU VÝBORU Odstránenie cezhraničných daňových prekážok pre občanov EÚ /* KOM/2010/0769 v konečnom znení */





[pic] | EURÓPSKA KOMISIA | Brusel, 20.12.2010 KOM(2010) 769 v konečnom znení OZNÁMENIE KOMISIE RADE, EURÓPSKEMU PARLAMENTU A EURÓPSKEMU HOSPODÁRSKEMU A SOCIÁLNEMU VÝBORU Odstránenie cezhraničných daňových prekážok pre občanov EÚ SEK(2010) 1576 v konečnom znení OZNÁMENIE KOMISIE RADE, EURÓPSKEMU PARLAMENTU A EURÓPSKEMU HOSPODÁRSKEMU A SOCIÁLNEMU VÝBORU Odstránenie cezhraničných daňových prekážok pre občanov EÚ ÚVOD Od roku 1992 sú štátni príslušníci členských štátov Európskej únie občanmi EÚ, ako aj občanmi svojich členských štátov pôvodu. Pre 500 miliónov občanov EÚ v Európe vyplýva z právnych predpisov EÚ právo presťahovať sa do inej krajiny EÚ, žiť tam, študovať, pracovať alebo stráviť tam dôchodok, ako aj nakupovať a investovať v iných krajinách EÚ. Vo svojej stratégii „Európa 2020“[1] na zabezpečenie inteligentného, udržateľného a inkluzívneho rastu v EÚ dospela Európska komisia k záveru, že jedným prvkom ako dosiahnuť, aby sa hospodárstvo vrátilo späť na správnu cestu, je posilnenie právomocí občanov EÚ zúčastňovať sa v plnej miere na jednotnom trhu a posilňovanie ich dôvery, aby tak robili. Realita je však taká, že občania EÚ čelia mnohým prekážkam cezhraničnej činnosti na jednotnom trhu. Občania by mali mať možnosť využívať všetky práva vyvíjať aktivitu naprieč hranicami štátov v rámci EÚ ako občania, spotrebitelia, študenti, pracovníci, pacienti alebo dôchodcovia. V Akte o jednotnom trhu[2] a v „Správe o občianstve EÚ“[3] sa určili činnosti, ktoré je potrebné vykonať v celom rade oblastí, aby boli práva občanov EÚ v plnom rozsahu účinné. Zdaňovanie je jednou z týchto oblastí. Predmetom tohto oznámenia sú najnaliehavejšie cezhraničné daňové problémy, ktorým občania čelia, a ich možné riešenia. V závislosti od prípadu, by medzi riešenia mohli patriť zmeny vnútroštátnych daňových pravidiel jednotlivých členských štátov s cieľom odstrániť diskrimináciu, zavedenie spoločných pravidiel pre celú EÚ alebo užšia spolupráca medzi daňovými správami v rámci EÚ v nových oblastiach, ako aj iniciatívy na zvyšovanie informovanosti. Daňové pravidlá by nemali odrádzať jednotlivcov od využívania výhod vnútorného trhu. SÚčASNÉ PROBLÉMY S CEZHRANIčNÝM ZDANENÍM OBčANOV EÚ Občania EÚ často jednotlivým kontaktným bodom Európskej komisie, ktoré možno nájsť na portáli Vaša Európa[4], kladú otázky o problémoch s cezhraničným zdanením. Z výročných správ služieb Vaša Európa radí , SOLVIT a kontaktné centrá Europe Direct vyplýva, že dostávajú od občanov EÚ veľa otázok a sťažností týkajúcich sa zdaňovania, ktoré predstavujú aspoň 3 – 4 % celkového objemu otázok a sťažností za rok . Príslušné útvary Komisie[5], Európske spotrebiteľské centrá, Európska sieť podnikov a Európske služby zamestnanosti (EURES) v prihraničných regiónoch tiež dostávajú veľa rozličných otázok a sťažností týkajúcich sa daní. Komisia okrem toho dostala alebo videla veľa správ o problémoch s cezhraničným zdanením, ktoré vypracovali cezhraničné asociácie. Keďže občania EÚ vyvíjajú čoraz intenzívnejšie aktivitu aj za hranicami, je pravdepodobné, že počet otázok a sťažností sa bude v budúcnosti ďalej zvyšovať. Veľká časť sťažností sa týka zložitosti zahraničných daňových pravidiel a problémov pri získavaní informácií o týchto pravidlách a o právach a povinnostiach podľa nich. Tieto problémy sú často spôsobené jazykovými bariérami, ale vyskytujú aj sťažnosti na nedostatočnú spoluprácu medzi daňovými orgánmi jednotlivých krajín. Ostatné bežné sťažnosti sa týkajú protichodných informácií, ktoré poskytujú jednotlivé útvary daňových orgánov členských štátov a vplyvu uplatňovania miestnych daní v prípade zahraničných rezidentov. Okrem toho: - Občania EÚ, ktorí sa sťahujú do zahraničia s cieľom pracovať tam dočasne alebo trvalo alebo prekračujú hranice každý deň pri dochádzaní do práce sa sťažujú predovšetkým na problémy so získavaním dávok, daňových úľav a odpočítaní od zahraničných daňových orgánov. Často sa sťažujú aj na vyššie progresívne daňové sadzby vzťahujúce sa na nerezidentov a vyššie zdanenie príjmov zo zahraničia. Opakovane sa vyskytujú aj problémy s dvojitým zdanením vyplývajúce z konfliktu daňového domicilu, obmedzení výšky kreditu dostupného podľa dvojstranných dohôd o dvojitom zdanení a dokonca v určitých prípadoch neexistencia takýchto dohôd. - Občania EÚ kupujúci nehnuteľnosti v krajinách iných, ako sú ich krajiny pobytu, sa sťažujú na neexistenciu daňových úľav na nehnuteľnosti v zahraničí; neexistenciu odpočítateľných položiek a kompenzácií pre nerezidentov za straty na dani z nehnuteľností a na vyššie dane za vklad nehnuteľnosti do katastra pre nerezidentov. - Občania, ktorí investujú do hnuteľného majetku v zahraničí, sa sťažujú na problémy s uplatňovaním si úľav zo zrážkových daní. - Občania, ktorí uhrádzajú platby do zahraničných dôchodkových fondov, sa sťažujú najmä na neodpočítateľnosť týchto príspevkov, dvojité zdanenie dôchodkov a daňové prekážky pre cezhraničné prevody dôchodkového kapitálu. - Veľa občanov EÚ, ktorí zdedili nehnuteľnosť v zahraničí sa sťažuje okrem iného na nedostatok ustanovení o odstránení dvojitého zdanenia z dedičstva a vyššie dedičské dane pre nerezidentov. - Spotrebitelia sa sťažujú predovšetkým na dvojité dane za zápis vozidla do evidencie a/alebo za uvedenie vozidla do prevádzky v premávke, ktoré sú povinní platiť, keď si kupujú vozidlo v inom členskom štáte ako je ich trvalé bydlisko alebo keď prevádzajú vozidlo do členského štátu iného ako členský štát, v ktorom je vozidlo zapísané v evidencii. Zdá sa, že mnohí majú problém pochopiť, ako sa pravidlá EÚ o voľnom pohybe uplatňujú na zdaňovanie a nesprávne predpokladajú, že pravidlá o dani z motorových vozidiel sú alebo by mali byť v rámci EÚ harmonizované. Sťažujú sa aj na daňové prekážky na nákup tovaru on-line zo zahraničia a problémy s cezhraničným nakupovaním. Okrem toho sa pýtajú na rozdiely v spotrebných daniach na alkohol a tabak v jednotlivých krajinách a sťažujú sa na problémy s dovozom nákupu takého tovaru. - Združenia umelcov a hudobníkov a ostatných nezávislých poskytovateľov služieb sa sťažujú na meškanie vyplácania náhrad daní zrazených z tantiém, neexistenciu jedného kontaktného bodu daňových správ, na krátke lehoty uložené daňovými orgánmi, ktoré je ťažké dodržať, na chýbajúcu koordináciu lehôt na vyrubovanie daní a uplatňovanie daňovej úľavy a na problémy s vypĺňaním komplikovaných daňových formulárov, ktoré sú v každej krajine iné. - Spoločnosti často poukazujú na daňové prekážky, ktoré bránia náboru zamestnancov zo zahraničia, a najmä na spôsob ako jednotlivé daňové systémy na seba navzájom pôsobia. Cieľom tohto oznámenia je najprv vysvetliť, ako môže Komisia pomôcť občanom EÚ nájsť riešenia problémov s daňovou diskrimináciou, s ktorou sa stretávajú. Využívanie služieb Komisie, ktoré sa týmito otázkami zaoberajú, a uplatňovanie pravidiel Zmluvy o EÚ môže vyriešiť veľa problémov s diskrimináciou v daňovej oblasti, ktorým môžu čeliť občania EÚ, keď sa zapájajú do cezhraničnej činnosti. Nemôžu však riešiť ostatné problémy, ako je dvojité zdanenie v dôsledku koexistencie dvoch platných daňových systémov a nesúladu medzi týmito systémami. Dokonca aj v prípade, keď daňové predpisy členských štátov nie sú skutočne v rozpore s pravidlami zmluvy, Komisia je presvedčená, že na jednotnom trhu nie je vhodné, aby problémy, ako dvojité zdanenie, nesúlad medzi jednotlivými daňovými systémami a nedostatočný prístup k informáciám o daňových predpisoch členských štátov odrádzali jednotlivcov od účasti na cezhraničnej činnosti alebo ich penalizovali, ak tak robia. Harmonizácia všetkých aspektov daňových pravidiel členských štátov by nebola ani potrebná, ani možná. Sú ale potrebné riešenia, ktoré uznávajú oprávnené záujmy občanov v oblasti voľného pohybu, ako je voľný pohyb ustanovený v zmluvách. To môže znamenať, že v prípade, ak sa majú rôzne daňové problémy vyriešiť, môže si to vyžiadať rozdielne úrovne koordinácie a spolupráce členských štátov. To je dôvod, prečo Komisia považuje za dôležité aj to, aby EÚ prijala opatrenia na zosúladenie daňových systémov jednotlivých členských štátov. V oznámení sa opisujú plány v tejto oblasti a vyzýva sa Rada a Parlament a všetky zainteresované strany, aby sa aktívne podieľali na riešení týchto problémov v rámci spoločnej stratégie v prospech občanov EÚ. BOJ PROTI DISKRIMINÁCII V DAňOVÝCH ZÁKONOCH čLENSKÝCH šTÁTOV Komisia kladie veľký dôraz na boj proti diskriminačným daňovým predpisom v členských štátoch s cieľom umožniť občanom, ktorí majú záujem, uplatniť si svoju slobodu podieľať sa na cezhraničnej činnosti. Členské štáty nemôžu diskriminovať na základe štátnej príslušnosti ani uvaliť neodôvodnené obmedzenia na uplatňovanie štyroch základných slobôd, ktoré zaručujú zmluvy EÚ. Členský štát môže posudzovať cezhraničnú situáciu odlišne od domácej situácie len v prípade, ak je to odôvodnené rozdielnymi okolnosťami platcu dane. V priebehu rokov, ako sa občania EÚ stali aktívnejšími aj za hranicami, sa ukázalo, že je mnoho aspektov, v ktorých sú daňové zákony členských štátov v rozpore s pravidlami zmlúv. Veľa zistených problémov sa už riešilo a vyriešilo. Väčšinou sa týkajú pravidiel uplatňovaných na príjmy zo zahraničia, majetok v zahraničí, dôchodky, dividendy, dovoz vozidiel a dovoz alkoholu a tabaku. Podrobný prehľad týchto prípadov je uvedený v pracovnom dokumente útvarov Komisie, ktorý tvorí prílohu k tomuto oznámeniu[6]. V tomto dokumente sú uvedené informácie o službách Komisie, ktoré sa týmito problémami zaoberajú a sú k dispozícii občanom EÚ, a sú v ňom uvedené príklady typov daňových pravidiel v členských štátoch, o ktorých sa zistilo, že nie sú zlučiteľné so Zmluvou o EÚ. Komisia nabáda občanov, aby ju upozorňovali na problémy s daňovými zákonmi členských štátov EÚ, o ktorých sú presvedčení, že by mohli byť nezlučiteľné s právom EÚ. Každý občan EÚ môže využiť kontaktné body na portáli Vaša Európa opísanom v kapitole 2. Okrem toho majú všetci občania EÚ právo podať Európskej komisii sťažnosť na akýkoľvek postup niektorého členského štátu EÚ, o ktorom sú presvedčení, že je nezlučiteľný s právom EÚ. Samotná Komisia má v úmysle zvýšiť svoje úsilie s cieľom - zabezpečiť väčšiu transparentnosť a informácie pre občanov o výsledkoch sťažností na daňové zákony členských štátov a o konaniach začatých vo veci porušenia v oblasti daní; - monitorovať daňové právne predpisy členských štátov a systematicky požadovať od členských štátov, aby v stanovenej lehote napravili prípady nezlučiteľnosti s právom EÚ. - monitorovať vykonávanie rozsudkov Súdneho dvora v oblasti daní v členských štátoch EÚ a zabezpečiť, aby sa vykonali aj v členských štátoch, ktoré neboli adresátom rozsudku; - zabezpečiť, aby služby poskytujúce poradenstvo občanom EÚ mali informácie, odbornú prípravu a dokumentáciu potrebné na to, aby boli vybavené na riešenie sťažností občanov týkajúcich sa cezhraničných daňových prekážok. PLÁNOVANÉ čINNOSTI EÚ V KONKRÉTNYCH OBLASTIACH Komisia plánuje určité činnosti na riešenie najdôležitejších nevyriešených daňových problémov, ktorým čelia občania EÚ v cezhraničných situáciách. 1. Dvojité zdanenie príjmu a kapitálu Komisia je predovšetkým presvedčená, že je potrebné prijať opatrenia na definitívne vyriešenie problémov s dvojitým zdanením v EÚ spôsobom, ktorý presahuje rámec riešení obsiahnutých v dvojstranných daňových dohodách. Komisia v súčasnosti skúma problémy, ktorým čelia osoby a spoločnosti, keď sa ich príjem, zisky a kapitálové výnosy zdaňujú vo viac ako jednom členskom štáte. Tieto problémy s dvojitým zdanením podrobnejšie posúdi v oznámení, ktoré plánuje prijať v roku 2011 s cieľom predložiť v roku 2012 na základe hodnotenia vplyvu možné riešenia, ako je napríklad záväzný mechanizmus riešenia sporov, ako navrhuje v najnovšej Montiho správe[7], s cieľom odstrániť nedostatky dvojstranných dohôd členských štátov o dvojitom zdanení príjmov a kapitálu. 2. Dedičská daň Zdá sa, že problémy s daňou z dedičstva v zahraničí sú záležitosťou, ktorá sa týka všetkých občanov EÚ. Do roku 2003 Súdny dvor Európskej únie nikdy neskúmal pravidlá členských štátov EÚ týkajúcich sa dedičskej dane, ale odvtedy mu vnútroštátne súdy postúpili už osem prípadov. Komisia Okrem toho dostala aj veľa sťažností a otázok o problémoch tak s diskrimináciou, ako aj s dvojitým zdanením v tejto oblasti. Problémy s dvojitým zdanením vznikajú preto, lebo zákony v tých členských štátoch, ktoré vyberajú daň z dedičstva sa značne líšia, dokonca aj pokiaľ ide o to, kto je povinný túto daň platiť. Okrem toho existuje len veľmi málo dvojstranných dohôd o zdaňovaní medzi členskými štátmi, ktoré by sa zaoberali dvojitým zdanením dedičstva a jednostranné mechanizmy daňových úľav sa nezdajú byť dostatočné. Komisia v súčasnosti analyzuje tieto problémy s daňou z dedičstva v zahraničí a uskutočňujú rozsiahle konzultácie. Skúma riešenia ako napr. poskytovanie usmernení týkajúcich sa odstraňovania diskriminačných prvkov a povinnosť členských štátov zabezpečiť, aby boli ich jednostranné mechanizmy daňových úľav na účely zamedzenia dvojitého zdanenia komplexnejšie. Komisia má v úmysle predložiť v polovici roku 2011 na základe výsledkov prebiehajúceho hodnotenia vplyvov návrhy na riešenie problémov s daňou z dedičstva v zahraničí. 3. Zdaňovanie dividend vyplácaných v zahraničí V cezhraničných situáciách sa pri zrážkových daniach z dividend rozdeľuje právo na daň z príjmu medzi štát zdroja príjmu a štát bydliska investora. Avšak skutočnosť, že vyplácanie dividend podlieha zdaneniu v dvoch členských štátoch je často príčinou hlavných problémov. Môže byť problematické uplatniť si nárok na náhradu dane, môže existovať niekoľko úrovní príslušného zdanenia a daň uplatniteľná na dividendy vyplácané zahraničným investorom môže byť vyššia ako daň z dividend vyplácaných miestnym investorom. To viedlo k zvýšeniu počtu sťažností od občanov na diskrimináciu a počtu prípadov postúpených Súdnemu dvoru. Komisia v súčasnosti analyzuje tento problém a má v úmysle predložiť v roku 2012 na základe hodnotenia vplyvu iniciatívu na vyriešenie problémov, ktoré vznikajú, keď právo na zdanenie dividend vyplácaných individuálnym investorom majú dva členské štáty. Do uskutočnenia tejto komplexnejšej analýzy zdaňovania dividend v EÚ Komisia spolupracuje s členskými štátmi aj na zabezpečení toho, aby sa úľava na zrážkovej dani z príjmu z cenných papierov vrátane dividend, na ktorú majú nárok investori podľa daňových dohôd, udeľovala jednoduchšie a rýchlejšie, ideálne v čase vyplatenia príslušného príjmu (pozri aj odporúčanie Komisie č. 2009/784/ES z 19. októbra 2009). 4. Dane za zapísanie vozidla do evidencie a za jeho uvedenie do prevádzky v premávke Pri kúpe vozidla v inom členskom štáte, ako je trvalé miesto pobytu občana EÚ, alebo pri prevode vozidla do iného členského štátu ako je štát, v ktorom je vozidlo zapísané v evidencii, sa občania EÚ často stretávajú s nadmernou byrokraciou a môžu nastať prípady, že musia dvakrát zaplatiť daň za prihlásenie vozidla do evidencie a/alebo za uvedenie vozidla do prevádzky v premávke. V roku 2005 Komisia navrhla smernicu[8] o daniach z osobných áut, ktorej cieľom je postupné odstránenie daní za zapísanie vozidla do evidencie a zavedenie systému náhrad na prechodné obdobie. Členské štáty zatiaľ nedosiahli jednomyseľnú dohodu potrebnú na prijatie tohto návrhu. Komisia v súčasnosti opäť hodnotí túto záležitosť s cieľom vyriešiť problém dvojitého zdanenia zápisu vozidiel do evidencie a nové návrhy predloží v roku 2011[9]. 5. Elektronický obchod Spotrebitelia EÚ v súčasnosti považujú on-line nákup tovaru alebo služieb cez hranice za problematický. Každý tretí spotrebiteľ v EÚ si už aspoň raz niečo kúpil cez internet, ale len 7 % uskutočnilo on-line nákup zo zahraničia. A to v čase, keď 33 % spotrebiteľov má záujem o nakupovanie zo zahraničia. Výskum ukázal, že 60 % spotrebiteľov sa pokúša na nakupovať on-line zo zahraničia, ale nedarí sa im to, pretože obchodník transakciu alebo doručenie zamietne[10]. V polovici testovaných prípadov sa transakcia nemohla uskutočniť, hoci by spotrebiteľ mohol ušetriť aspoň 10 %, ak by sa transakcia uskutočnila. Existujú rôzne faktory, ktoré odrádzajú podniky od predaja do zahraničia, ale zistilo sa, že problémy súvisiace s DPH sú hlavným faktorom. 62 % obchodníkov uviedlo, že rozdiely vo vnútroštátnych daňových predpisoch sú dôležitou prekážkou, ktorá v praxi bráni cezhraničnému obchodu. On-line obchodníci nie sú ochotní predávať tovar do zahraničia, pretože ak tak urobia, môže tento predaj podliehať dani a ohlasovacej povinnosti v krajinách, do ktorých sa tovar predáva. Čiastočné zlepšenie súčasnej situácie sa už dosiahlo prostredníctvom zavedenia jedného kontaktného miesta pre obchodníkov poskytujúcich služby spotrebiteľom v oblasti telekomunikácií, vysielania a elektronických služieb a začali sa práce na realizácii takéhoto systému. Komisia naďalej presadzuje širšie uplatňovanie jednotného kontaktného miesta[11]. V tejto súvislosti 1. decembra zverejnila Zelenú knihu, ktorá umožňuje, aby sa o budúcej DPH konzultovalo so všetkými zainteresovanými stranami vrátane jednotných kontaktných miest. Komisia vyzýva zainteresované strany, aby aktívne prispeli k týmto konzultáciám, ktoré pomôžu pripraviť budúce opatrenia v tejto oblasti. ÚVAHY O ďALšEJ čINNOSTI Komisia navrhuje aj otvoriť dialóg s daňovými správami členských štátov a zainteresovanými stranami o ďalších vhodných riešeniach na odstránenie cezhraničných daňových prekážok pre občanov EÚ. Medzi odporúčania, ktoré už boli predložené, patria: - zriadenie centrálnych jednotných kontaktných miest na daňových správach, na ktorých by mobilní pracujúci a investori mohli získať nielen príslušné a spoľahlivé daňové informácie, ale aj priamo zaplatiť dane a získať všetky potrebné potvrdenia pre daňové orgány svojich domovských krajín - uľahčovanie dodržiavania daňových predpisov o cezhraničnom zdaňovaní prostredníctvom väčšieho zosúladenia formulárov na uplatnenie úľavy na dani a formulárov daňových priznaní, prekladania informácií do ostatných úradných jazykov EÚ a rozsiahlejšieho využívania informačných technológií - podnecovanie členských štátov, aby prijali osobitné pravidlá pre cezhraničných pracovníkov a mobilných pracovníkov, ktoré by zohľadňovali vzájomné pôsobenie daňových systémov a systémov sociálneho zabezpečenia v jednotlivých členských štátoch - podpora lepšej interakcie medzi jednotlivými systémami zdaňovania dôchodkov, aby nabádali k mobilite pracovníkov. ZÁVER Odstraňovanie daňových prekážok môže zohrávať dôležitú úlohu pri posilňovaní schopnosti a dôvery občanov EÚ v prekračovanie hraníc na účely práce, strávenia dôchodku, investovania a nákupu tovaru a služieb. Komisia za seba navrhuje, že: - bude aktívne sledovať sťažnosti a zabezpečí väčšiu transparentnosť a informácie pre občanov o výsledkoch sťažností na daňové zákony členských štátov a o konaniach vo veci porušenia predpisov z daňovej oblasti. To sa dosiahne najmä každoročným zverejňovaním informácií určených pre občanov na webovej stránke Europa; - bude uľahčovať prístup k službám Komisie Europe Direct a Vaša Európa, ktoré poskytujú poradenstvo, a zabezpečí, aby mohli lepšie odpovedať na otázky týkajúce sa daní a aby občania mohli získať pomoc a rady bezprostrednejšie; informácie dostupné na webovej stránke Vaša Európa sa budú poskytovať spôsobom jednoduchým pre používateľov; - v roku 2011 predloží na základe výsledkov hodnotenia vplyvu podrobnú analýzu problémov s dvojitým zdanením a bude pracovať na tom, aby sa v roku 2012 dosiahlo konečné riešenie; - v roku 2011 navrhne na základe výsledkov hodnotenia vplyvu riešenia problémov so zdanením dedičstva v zahraničí; - v roku 2012 navrhne na základe výsledkov hodnotenia vplyvu riešenia problémov vyplývajúcich z daní uplatňovaných na vyplácanie dividend v zahraničí; - navrhne riešenia týkajúce sa cezhraničných problémov občanov EÚ v oblastiach dane z osobných motorových vozidiel a dane z on-line nákupov tovaru a služieb; - v roku 2011 otvorí v pracovnej skupine daňových expertov diskusiu s členskými štátmi o spôsoboch zjednodušenia dodržiavania daňových predpisov v cezhraničných situáciách. Komisia na úspešné vyriešenie daňových problémov občanov EÚ pri cezhraničných aktivitách, ako je dvojité zdanenie, komplikované daňové postupy a nedostatok jasných informácií pre zahraničných platcov dane, potrebuje podporu Rady, Európskeho parlamentu, členských štátov a ostatných zainteresovaných strán. Preto vyzýva všetky zainteresované strany, aby sa aktívne podieľali na odstraňovaní daňových prekážok načrtnutých v tomto dokumente s cieľom dosiahnuť, aby jednotný trh bol pre občanov EÚ skutočným prínosom. Komisia predloží správu o pokroku dosiahnutom pri odstraňovaní cezhraničných daňových problémov, konkrétne dvojitého zdanenia vozidiel v správe o občianstve EÚ naplánovanej na rok 2013, ktorý bude Európskym rokom venovaným občanom. [pic][pic][pic] [1] http://ec.europa.eu/eu2020/pdf/COMPLET%20EN%20BARROSO%20%20%20007%20-%20Europe%202020%20-%20EN%20version.pdf [2] KOM(2010) 608 [3] KOM(2010) 603 [4] http://ec.europa.eu/youreurope/citizens/index_en.htm [5] SEK(2010) 1576 [6] SEK(2010) 1576 [7] http://ec.europa.eu/bepa/pdf/monti_report_final_10_05_2010_en.pdf [8] KOM(2005) 261 v konečnom znení [9] Osobitnou záležitosťou nezávislou od dvojitého zdanenia zápisu vozidiel do evidencie je požiadavka dvojitej evidencie vozidiel. Pokiaľ ide o dvojitú evidenciu vozidiel, Komisia, ako oznámila v Správe o občianstve EÚ 2010 (KOM(2010) 603), v roku 2011 navrhne aj legislatívny nástroj na zjednodušenie formalít a podmienok zapisovania vozidiel do evidencie, ktoré už boli zapísané do evidencie v jenom členskom štáte, s cieľom odstrániť prekážky cezhraničného prevodu takýchto vozidiel. [10] Oznámenie Komisie Európskemu parlamentu, Rade a Európskemu hospodárskemu a sociálnemu výboru a Výboru regiónov o cezhraničnom elektronickom obchode medzi podnikmi a spotrebiteľmi v EÚ z 22.10.2009 (KOM(2009) 557 v konečnom znení) a „Pracovný dokument útvarov Komisie: správa o stave elektronického obchodu v EÚ“, SEK(2009) 283. [11] V roku 2004 Komisia navrhla systém „jednotného kontaktného miesta“ (KOM(2004) 728), ktorý by umožnil splnenie určitých ohlasovacích povinností v členskom štáte, v ktorom podnik má sídlo. Tento návrh však zatiaľ nebol prijatý.